Opinjoni tal-Kumitat Ewropew tar-Reġjuni — Pjan għall-futur għall-ħaddiema fis-setturi tal-kura u l-indukrar — Sfida Ewropea u opportunitajiet lokali u reġjonali

(2021/C 440/11)

Relatur: Heinrich DORNER (AT/PSE), Membru tal-Gvern Reġjonali ta' Burgenland

RAKKOMANDAZZJONIJIET TA' POLITIKA

IL-KUMITAT EWROPEW TAR-REĠJUNI

Prijoritajiet politiċi

1. huwa konxju tal-effetti li jirriżultaw mit-tixjiħ tal-popolazzjoni ( 1 ) , l-istrutturi soċjali u tal-familja li qed jinbidlu kif ukoll it-tibdil fil-kura ibbażata fuq il-ħtiġijiet għall-persuni bi bżonnijiet speċjali, il-ħtiġijiet tad-dinja tax-xogħol moderna u l-ħtieġa dejjem akbar li tirriżulta għal servizzi ta' kura formali u informali, b'din tal-aħħar tiġi provduta prinċipalment mill-membri tal-familja; jirrikonoxxi fl-istess ħin l-importanza, fuq medda twila ta' żmien, li jiġu żviluppati programmi li jippromovu t-tixjiħ attiv u jwaqqfu d-deterjorament bikri tas-saħħa mentali u fiżika tal-anzjani. Meta jiġu żviluppati l-programmi korrispondenti, għandhom jitqiesu l-miżuri biex tiżdied il-parteċipazzjoni tal-anzjani fis-soċjetà u biex tittejjeb l-infrastruttura għalihom. Iż-żieda fl-opportunitajiet għall-parteċipazzjoni tawtonomizza lill-persuni fis-snin ta' wara u tgħin fil-prevenzjoni tas-solitudni u l-iżolament soċjali;

2. jinnota li l-impatt tat-tixjiħ tal-popolazzjoni huwa akbar fiż-żoni rurali, b'mod partikolari f'żoni milquta minn depopolazzjoni jew reġjuni li għadhom lura, fejn il-kura għall-persuni anzjani u dipendenti hija inqas aċċessibbli u tirrikjedi appoġġ akbar minn servizzi bbażati fil-komunità. Huwa importanti li f'dan il-kuntest jitqiesu wkoll l-effetti negattivi tal-migrazzjoni tal-ħaddiema tal-kura minn reġjuni inqas żviluppati lejn dawk aktar żviluppati, li jirriżultaw f'nuqqas serju ta' persunal fir-reġjuni inqas żviluppati; jirrikonoxxi l-importanza tas-servizzi bbażati fil-komunità fit-territorji rurali u ż-żoni depopolati għall-persuni anzjani u dipendenti, li joffru firxa ta' riżorsi sabiex jgħinu lill-persuni jibqgħu fl-ambjent normali tagħhom, billi jippromovu l-awtonomija u l-indipendenza tagħhom fit-twettiq tal-attivitajiet ta' kuljum u l-inklużjoni soċjali tagħhom, permezz tal-provvista ta' diversi appoġġi tekniċi, materjali u/jew ekonomiċi. Fl-istess ħin, it-tixjiħ tal-popolazzjoni qed isir evidenti f'żoni urbani wkoll, fejn il-proporzjon ta' persuni anzjani qed jiżdied drastikament, u b'hekk qed tiżdied il-ħtieġa għal riżorsi umani u infrastruttura ġdida (bħal djar tal-kura jew akkomodazzjoni assistita);

3. jirrikonoxxi r-rwol kruċjali li kellu s-settur tal-kura, flimkien mas-settur tas-saħħa, matul il-kriżi tal-COVID-19. Għal dan il-għan iħeġġeġ għar-rispett sħiħ tal-kundizzjonijiet tax-xogħol ġusti u għal remunerazzjoni proporzjonata tal-persuni li jindukraw bħala obbligu primarju b'rikonoxximent tas-servizzi tagħhom;

4. iqis li r-reġjuni u l-bliet għandhom jintalbu jkomplu u, jekk ikun meħtieġ, iżidu l-isforzi preċedenti tagħhom fir-rigward tal-ġlieda kontra n-nuqqas ta' persunal fil-qasam tal-kura u l-indukrar, sabiex tiġi indirizzata t-theddida ta' nuqqas ta' persunal fuq terminu medju u fit-tul. Dawn l-iskarsezzi jaffettwaw kemm iż-żoni urbani kif ukoll dawk rurali, u għandha tingħata attenzjoni liż-żoni milquta mit-tnaqqis demografiku, lir-reġjuni remoti jew lir-reġjuni li għadhom lura, b'disponibbiltà limitata ta' kura għall-persuni anzjani u dipendenti. Filwaqt li jirrikonoxxi l-importanza ta' approċċ taċ-ċiklu tal-ħajja fir-rigward tal-isfidi marbutin mat-tixjiħ ( 2 ) , fil-kuntest attwali ta' servizzi tas-saħħa li jinsabu taħt pressjoni kbira minħabba l-pandemija, il-Kumitat jistieden lill-Kummissjoni Ewropea tiggarantixxi strumenti finanzjarji direttament aċċessibbli għall-bliet u r-reġjuni biex jingħataw il-mezzi biex jindirizzaw b'mod effettiv in-nuqqas ta' ħaddiema tal-kura;

5. jiġbed l-attenzjoni għar-rakkomandazzjonijiet ta' politika preċedenti tal-KtR (pereżempju l-ħolqien ta' “kurituri tas-saħħa” bejn ir-reġjuni tal-fruntiera) fid-dawl tan-nuqqas ta' persunal fuq terminu qasir b'riżultat tar-restrizzjonijiet relatati mal-kriżi tal-COVID-19 fuq il-mobilità transfruntiera tal-membri tal-professjonijiet fil-qasam tas-saħħa u l-kura ( 3 )

6. itenni l-impenn tiegħu għall-objettiv primarju li n-nies fil-bżonn jaċċessaw is-servizzi ta' kura u indukrar li huma meħtieġa mil-lat professjonali u li huma ppreferuti mill-persuni li jirċievu l-kura;

7. iqis in-nuqqas ta' ħaddiema fil-qasam tal-kura u l-indukrar għall-persuni fil-bżonn bħala opportunità potenzjali biex tiġi miġġielda ż-żieda mistennija fil-qgħad madwar l-Ewropa, b'mod partikolari b'rabta mal-effetti tal-kriżi tal-COVID-19, u b'hekk li jittieħed pass importanti lejn is-salvagwardja tal-koeżjoni ekonomika u soċjali tal-Unjoni Ewropea; iqis li l-ħolqien ta' servizzi ġodda ta' kura għall-persuni anzjani jew dipendenti jwassal biex jinħolqu impjiegi ġodda li jgħinu jattivaw l-ekonomija u jżommu lill-popolazzjoni fit-territorji rurali u depopolati. Is-servizzi soċjali bbażati fil-komunità f'dawn iż-żoni territorjalment vulnerabbli jaqdu rwol ċar biex l-ambjent rurali jerġa' jqum fuq tiegħu u għall-koeżjoni soċjali u territorjali;

8. jinnota li s-settur tal-kura mhux biss għandu bżonn jittrasforma lilu nnifsu, iżda wkoll jinbidel billi jistabbilixxi mudelli ġodda: mill-kura għall-prevenzjoni u l-inklużjoni; mill-kwalità tal-kura għall-kwalità tal-ħajja; mill-istituzzjonijiet għad-djar; mill-approċċ ibbażat fuq il-kura professjonali għal sistema kondiviża bbażata fuq il-familja sabiex din tiġi involuta; minn approċċ mediku għal wieħed ta' kura u bbażat fuq is-servizzi; minn approċċ wieħed tajjeb għal kulħadd għal wieħed li jakkomoda stili ta' ħajja differenti; minn approċċ iddominat mis-sistema għal wieħed orjentat lejn il-konsumatur; mill-biża' mit-teknoloġija għall-użu tat-teknoloġija; mill-użu ta' soluzzjonijiet tradizzjonali għall-użu ta' soluzzjonijiet diġitali li jpoġġu lin-nies l-ewwel; mill-użu tal-indikaturi kritiċi ta' prestazzjoni għall-“użu tas-sens komun”;

9. Green Paper dwar it-Tixjiħ tal-Kummissjoni Ewropea biex jitnieda dibattitu politiku wiesa' dwar it-tixjiħ sabiex jiġu diskussi modi li bihom l-isfidi u l-opportunitajiet assoċjati mat-tixjiħ jistgħu jiġu antiċipati u indirizzati, u jirreferi b'mod partikolari għall-osservazzjonijiet u l-kummenti li saru fil-punt 5.1 tal-Green Paper jilqa' l-għan tal-tal-Kummissjoni Ewropea biex jitnieda dibattitu politiku wiesa' dwar it-tixjiħ sabiex jiġu diskussi modi li bihom l-isfidi u l-opportunitajiet assoċjati mat-tixjiħ jistgħu jiġu antiċipati u indirizzati, u jirreferi b'mod partikolari għall-osservazzjonijiet u l-kummenti li saru fil-punt 5.1 tal-Green Paper ( 4 )

10. jiġbed l-attenzjoni għall-pjan ta' azzjoni dwar il-Pilastru Ewropew tad-Drittijiet Soċjali u jistenna bil-ħerqa l-inizjattiva ta' kura fit-tul ippjanata għall-2022 u jenfasizza d-dikjarazzjoni tal-Prinċipju 18 tal-Pilastru, li kulħadd għandu d-dritt għal servizzi ta' kura fit-tul affordabbli u ta' kwalità tajba, b'mod partikolari servizzi ta' kura fid-djar u servizzi bbażati fil-komunità ( 5 )

11. itenni l-istedina tiegħu lill-Kummissjoni Ewropea biex “tikkunsidra ftehim ta' kura għall-Ewropa, simili għall-Garanzija għaż-Żgħażagħ, biex tissodisfa l-ħtiġijiet ta' kura f'approċċ ibbażat fuq id-drittijiet, li jpoġġi l-kura fiċ-ċentru tal-attività ekonomika, u jżid l-investiment fis-saħħa u l-kura, f'konformità mal-Istrateġija tal-Ekonomija tal-Benesseri. [Il-KtR] jistieden lill-Kummissjoni u jħeġġeġ lill-Istati Membri jinkorporaw dak li ntqal mill-ħaddiema domestiċi rġiel u nisa rigward il-kundizzjonijiet tax-xogħol fil-Konvenzjoni tal-ILO Nru 189” ( 6 ) . Fl-istess Opinjoni, il-KtR appella għar-reviżjoni u l-iżvilupp ulterjuri tal-objettivi ta' Barċellona, biex isiru obbligatorji, u l-introduzzjoni ta' “għanijiet ta' kura lil hinn minn Barċellona (Barċellona+), biex jitqiesu l-ħtiġijiet ta' kura f'soċjetajiet li qed jixjieħu u jiġi rikonoxxut li s-settur tal-kura huwa fil-biċċa l-kbira tiegħu ddominat min-nisa iżda li mhux imħallas b'mod li jikkorrispondi mal-valur soċjali tiegħu għas-soċjetà”;

Sfond statistiku u prospetti

12. jirreferi għall-projezzjonijiet reċenti li l-proporzjon tan-nies fl-Ewropa li għandhom 65 sena jew aktar se jiżdied minn 20 % tal-lum il-ġurnata għal madwar 30 % sal-2070, u li l-proporzjon tan-nies li għandhom 80 sena jew aktar se jirdoppja għal aktar minn 13 % sal-2070 ( 7 ) . L-għadd ta' persuni li għandhom aktar minn 65 sena huwa mistenni li jiżdied minn 87 miljun għal aktar minn 150 miljun, u l-għadd ta' persuni li għandhom aktar minn 80 sena huwa mistenni li jiżdied minn 23 miljun għal 62 miljun;

13. huwa konxju tal-fatt li l-għadd ta' persuni potenzjalment fil-bżonn ta' kura fit-tul mistenni jiżdied minn 19,5 miljun fl-2016 għal 23,6 miljun fl-2030 u 30,5 miljun fl-2050 fl-EU ( 8 )

14. jinnota li biex jinżamm il-proporzjon attwali ta' ħames ħaddiema għall-kura fit-tul għal kull 100 persuna ta' 65 sena jew aktar, l-għadd ta' ħaddiema f'dan is-settur fil-pajjiżi tal-OECD se jkollu jiżdied bi 13,5 miljun sal-2040 ( 9 ) . Għall-perjodu 2018-2030 biss, total ta' 11-il miljun ħaddiem fil-qasam tas-saħħa u l-kura se jkunu meħtieġa fis-27 Stat Membru tal-UE biex tiġi ssodisfata d-domanda li dejjem qiegħda tiżdied ( 10 )

15. jenfasizza l-potenzjal kbir tas-settur tal-kura għas-suq tax-xogħol, u jirreferi f'dan il-kuntest għall-fatt li fl-għaxar snin li ġejjin potenzjalment se jkun hemm tmien miljun impjieg disponibbli fis-settur tas-saħħa u dak tal-kura soċjali ( 11 )

16. jenfasizza wkoll li l-Ekonomija tal-Anzjani ( 12 ) , li tkopri s-servizzi ta' kura għall-anzjani, hija għodda b'saħħitha biex tiġi indirizzata d-depopolazzjoni, u tipprovdi soluzzjonijiet immedjati għall-problemi tat-tixjiħ u l-qgħad fiż-żoni rurali l-aktar żvantaġġati. L-Ekonomija tal-Anzjani toħloq vantaġġi kompetittivi u ta' koeżjoni għar-reġjuni, u tiġġenera benefiċċji għall-atturi kollha involuti (sitwazzjoni li fiha kulħadd joħroġ rebbieħ). Barra minn hekk, it-tixjiħ gradwali li diġà qed jolqot ħafna mir-reġjuni tagħna qed isir riżorsa attiva li tiġġenera l-impjiegi u l-ġid, li qed tbiddel l-isterjotipi u l-approċċi li għandhom jiġu indirizzati;

Ir-rilevanza lokali u reġjonali

17. iqis li l-bliet u r-reġjuni tal-Unjoni Ewropea jeħtieġ li jindirizzaw ir-raġunijiet għan-nuqqas ta' persunal fil-qasam tal-kura u l-indukrar minħabba t-theddida ta' nuqqas ta' persunal fuq terminu medju u fit-tul. Dan jikkonċerna b'mod partikolari lil dawk ir-reġjuni li s-sistemi tagħhom jiddependu minn persunal minn pajjiżi ġirien u li qed jiffaċċjaw nuqqas ta' persunal fuq terminu qasir minħabba l-għeluq tal-fruntieri b'riżultat tal-pandemija;

18. huwa konxju tad-differenzi u l-prijoritajiet reġjonali fl-Ewropa ( 13 ) fir-rigward tal-kura formali u informali, b'din tal-aħħar tiddependi prinċipalment mill-membri tal-familja, u huwa impenjat lejn iż-żamma tad-diversità tas-servizzi offruti u s-soluzzjonijiet reġjonali biex jiġu ssodisfati l-ħtiġijiet rispettivi fil-qasam tal-kura;

19. jappoġġja n-networking tar-reġjuni madwar l-Ewropa, u jħeġġiġhom jippromovu l-iskambju reċiproku ta' esperjenzi u l-iżvilupp konġunt u kkoordinat ta' miżuri; jirrimarka r-rwol importanti tar-reġjuni u l-bliet sabiex jitfasslu miżuri speċifiċi għall-kura tal-persuni anzjani u dipendenti, bil-għan li s-servizzi bbażati fil-komunità jkunu eqreb taż-żoni rurali milquta mit-tixjiħ u d-depopolazzjoni. Din hija strateġija sabiex tiġi indirizzata l-kura meħtieġa għal dawn il-gruppi li jgħixu f'dawn it-territorji li huma ġeografikament vulnerabbli u li għandhom diffikultajiet akbar sabiex jaċċessaw is-servizzi essenzjali bbażati fil-komunità li jiggarantixxu l-kura soċjali u tas-saħħa adegwata fl-ambjent normali tagħhom li jgħixu fih;

Kwistjonijiet ta' tħassib għan-nisa

20. jenfasizza l-fatt, b'rabta mal-kwistjoni tal-ġeneru, li 92 % tan-nisa fl-UE jagħmlu xogħol ta' indukrar regolari bla ħlas, jiġifieri aktar minn ġurnata fil-ġimgħa, filwaqt li 81 % jieħdu ħsieb il-qraba tagħhom kuljum ( 14 ) , u li n-nisa jiffurmaw il-biċċa l-kbira tal-persunal fis-settur tas-saħħa u l-kura ( 15 ) . Din is-sitwazzjoni hija serja b'mod partikolari fil-każ tan-nisa li jgħixu f'ambjenti rurali u depopolati, fejn hemm diffikultajiet reali ta' aċċess għas-servizzi bażiċi essenzjali tal-bżonnijiet soċjali u tas-saħħa;

21. jenfasizza li l-maġġoranza tax-xogħol ta' kura fl-Ewropa jitwettaq minn qraba fil-kuntest ta' kura fid-dar, speċjalment minn nisa, ħafna drabi mingħajr taħriġ speċjalizzat jew gwida professjonali, mingħajr remunerazzjoni xierqa u mingħajr sigurtà soċjali, li fl-aħħar mill-aħħar dan jaggrava d-diskrepanza li teżisti fil-pensjonijiet bejn il-ġeneri;

22. jirrikonoxxi l-ħtieġa għal politiki u programmi diretti biex itaffu mill-piż tal-maġġoranza kbira ta' xogħol ta' kura mhux imħallas minn fuq in-nisa. Kemm il-ħaddiema tal-kura li ma jitħallsux kif ukoll il-membri tal-familja tagħhom li ma jikkontribwixxux għandhom ikunu konxji li l-kura hija xogħol u jeħtieġ titqies bħala tali. Ix-xogħol ta' kura mhux imħallas mhuwiex dmir u lanqas obbligu tan-nisa u għandu jinqasam b'mod ugwali bejn il-ġeneri, sabiex tiġi garantita l-indipendenza ekonomika tan-nisa kif stabbilit fl-Istrateġija tal-UE dwar l-Ugwaljanza bejn il-Ġeneri;

23. jirreferi għall-proporzjon għoli ta' nisa li huma lesti jipprovdu attivitajiet ta' kura u indukrar minħabba li jiġu minn pajjiżi ta' oriġini b'pagi baxxi minkejja kundizzjonijiet ta' xogħol prekarji u remunerazzjoni inadegwata. Fil-parti l-kbira tal-każijiet, dawk in-nisa huma immigranti u għalhekk għandu jkollhom aċċess għal servizzi ta' integrazzjoni fil-lingwa materna tagħhom u għal informazzjoni dwar id-drittijiet tagħhom u servizzi aċċessibbli bħala ħaddiema immigranti. L-implimentazzjoni sħiħa tad-Direttiva dwar l-istazzjonar tal-ħaddiema u l-iżgurar li dan il-grupp speċifiku ta' ħaddiema ma jkunx eskluż mill-protezzjoni tal-pagi minimi statutorji nazzjonali huma ta' importanza partikolari; jenfasizza, għal dan il-għan, il-ħtieġa urġenti ta' konverġenza 'l fuq tal-pagi minimi mhux l-inqas fil-kuntest tal-fatt li pagi baxxi li għadhom jikkarraterizzaw l-impjiegi fl-Unjoni Ewropea u li “in-nisa jikkostitwixxu 59 % ta' dawk li jaqilgħu paga minima” ( 16 ) , filwaqt li jenfasizza li l-UE jeħtiġilha tkompli tassisti lill-Istati Membri fl-implimentazzjoni ta' politiki soċjali u tal-impjiegi effettivi u inklużivi u fit-twettiq tar-riformi meħtieġa biex dan jintlaħaq;

24. jenfasizza l-ħtieġa li jiġu indirizzati l-kundizzjonijiet tax-xogħol prekarju tal-ħaddiema tal-kura “live-in” fl-UE, li fil-biċċa l-kbira huma nisa u ħafna drabi migranti minn pajjiżi terzi, li wħud minnhom jaħdmu b'mod irregolari bħala migranti mingħajr dokumenti u xi wħud minnhom ikunu involuti f'migrazzjoni ċirkolari jew temporanja. F'dan ir-rigward, jingħaqad mal-Kumitat Ekonomiku u Soċjali Ewropew (KESE) billi jenfasizza li l-ħaddiema tal-kura “live-in” għandhom jiġu ttrattati bl-istess mod bħal ħaddiema oħrajn fil-qasam tal-kura tas-saħħa, u jappella għal salvagwardji mtejba fid-Direttiva dwar Sanzjonijiet kontra Min Iħaddem (2009/52/KE) biex jiġu protetti d-drittijiet tax-xogħol tal-ħaddiema mingħajr dokumenti u favur l-applikazzjoni rigoruża tad-Direttiva dwar id-Drittijiet tal-Vittmi (2012/29/UE) biex jingħata appoġġ effettiv lill-ħaddiema tal-kura “live-in” li huma vittmi tal-isfruttament, irrispettivament mill-istatus ta' migrazzjoni tagħhom ( 17 )

Rakkomandazzjonijiet lill-atturi rilevanti

25. jenfasizza l-ħtieġa li jittejbu l-informazzjoni u l-komunikazzjoni mal-pubbliku dwar id-domanda eżistenti għall-professjonijiet fil-qasam tal-kura u l-indukrar, bil-għan li jiġi mħajjar segment akbar ta' dawk li qed ifittxu impjieg, u li jitnaqqas b'mod drastiku l-iżbilanċ bejn il-ġeneri u jiġi żgurat li aktar irġiel jkunu jistgħu jagħmlu dan ix-xogħol fil-futur. L-awtoritajiet lokali u reġjonali jistgħu jipparteċipaw f'dan l-isforz, billi jorganizzaw seminars u workshops u jirreklamaw il-professjonijiet tal-kura speċifikament fost l-irġiel, u permezz t'hekk jiġġieldu l-isterjotipi marbuta mal-ġeneru u n-nuqqas ta' sensibilizzazzjoni. Dan għandu jimxi id f'id ma' sforzi konġunti biex jittejbu l-kundizzjonijiet tax-xogħol fis-settur tal-kura sabiex il-professjonijiet tal-kura u l-indukrar isiru aktar attraenti, inkluż fost iż-żgħażagħ u speċjalment f'żoni depopolati u/jew żoni b'popolazzjonijiet ħafna akbar fl-età;

26. jirrimarka li, fl-isfond tal-kriżi attwali tal-COVID-19, l-impjiegi u l-kontinwità tal-provvista fil-qasam tal-kura u l-indukrar jistgħu jiġu żgurati billi jiġu stabbiliti assoċjazzjonijiet tal-impjegaturi reżistenti għall-kriżijiet, filwaqt li dan japplika b'mod partikolari għall-istruttura tas-sjieda u l-użu tal-profitti ġġenerati;

27. huwa konxju tal-fatt li bilanċ tajjeb bejn ix-xogħol u l-ħajja privata għandu rwol importanti fl-għażla tal-karriera tal-persuni li potenzjalment se jidħlu fis-suq tax-xogħol. F'dan ir-rigward, huma meħtieġa mudelli adatti ta' ħin tax-xogħol fil-qasam tal-kura professjonali, li jippermettu u jippromovu rikonċiljazzjoni bejn il-familja, id-divertiment u x-xogħol;

28. jenfasizza li, minbarra s-saħħa fiżika u mentali tal-persunal, huwa meħtieġ fattur deċiżiv fl-istabbiliment u ż-żamma ta' ambjent tax-xogħol tajjeb għas-saħħa u għalhekk huwa meħtieġ appoġġ professjonali għall-persunal (eż. superviżjoni, edukazzjoni u taħriġ ulterjuri mmirati, appoġġ għas-saħħa mentali) u b'hekk li jingħata wkoll sinjal ċar kontra r-rata dejjem akbar ta' eżawriment li jesperjenzaw il-professjonisti f'dan is-segment okkupazzjonali;

29. jenfasizza l-importanza li jiġu kkunsidrati mill-ġdid ir-rekwiżiti strutturali ġodda għad-djar tal-kura għall-anzjani sabiex ikunu jistgħu jibbilanċjaw l-istandards il-ġodda tas-saħħa u s-sikurezza, inklużi dawk li jindirizzaw il-prevenzjoni u l-kontroll tal-infezzjonijiet, li se jkunu ta' benefiċċju għar-residenti kif ukoll għall-ħaddiema. L-għan ġenerali huwa li jiġu żgurati l-aħjar kundizzjonijiet ambjentali, tal-għajxien u tax-xogħol kif ukoll kundizzjonijiet li jrawmu l-kuntatt soċjali;

30. jirreferi għall-użu ta' għajnuniet tekniċi biex jitwettqu attivitajiet fil-qasam tal-kura, issir dokumentazzjoni effiċjenti u komprensiva u jkun hemm komunikazzjoni multiprofessjonali bħala appoġġ importanti biex jiġi ffaċilitat ix-xogħol ta' kuljum tal-persunal fil-qasam tal-kura u l-indukrar;

31. jiġbed l-attenzjoni dwar l-importanza dejjem akbar tad-diġitalizzazzjoni anke fis-settur tal-kura. Jappella, f'dan ir-rigward, li tiġi pprovduta assistenza teknika speċifika għad-djar tal-kura għall-anzjani bil-għan li tiġi promossa t-telemediċina bħala mod kif is-saħħa tar-residenti tiġi ġestita b'mod aktar effettiv. Barra minn hekk, l-għodod diġitali u tat-telekura, li diġà intużaw matul il-pandemija għall-monitoraġġ u l-eżami mediku għal persuni li huma iżolati u mingħajr ebda appoġġ reali mill-familja, se jkomplu jiżviluppaw, filwaqt li jtejbu l-aċċess tan-nies għas-servizzi tal-kura. Madankollu, dan l-iżvilupp għandu jkun akkumpanjat minn miżuri biex inaqqsu d-distakk diġitali fl-oqsma kollha, bħad-distakk diġitali bejn il-ġeneri, fiż-żoni rurali jew fost il-popolazzjoni anzjana. Bl-istess mod, il-professjonisti fis-settur għandhom jiġu mħarrġa biex jużaw dawn l-għodod ġodda permezz ta' skemi ta' taħriġ kontinwu. Barra minn hekk, hemm bżonn li tiġi żviluppata sistema ta' komunikazzjoni ġdida kkoordinata u integrata bejn is-sistema tas-saħħa, il-ħaddiema tal-kura tas-saħħa u l-familji. L-aċċess għat-taħriġ f'teknoloġiji ġodda ta' komunikazzjoni għall-ħaddiema fis-setturi tal-kura u l-indukrar f'faċilitajiet residenzjali u għar-residenti huwa kruċjali;

32. iqis li l-appoġġ finanzjarju għall-perjodu tat-taħriġ huwa miżura ta' akkumpanjament importanti, sabiex il-persuni interessati jsibuha aktar faċli biex jibdew jew ibiddlu l-karriera tagħhom;

33. huwa impenjat lejn remunerazzjoni adegwata tal-persunal fil-qasam tal-kura u l-indukrar li tirrifletti l-valur soċjali u tas-soċjetà tax-xogħol li jwettqu;

34. ifakkar fil-Prinċipju 9 tal-Pilastru Ewropew tad-Drittijiet Soċjali dwar il-bilanċ bejn ix-xogħol u l-ħajja privata li jistabbilixxi li l-ġenituri u persuni oħra b'responsabbiltajiet ta' kura għandu jkollhom id-dritt għal liv xieraq, arranġamenti tax-xogħol flessibbli u aċċess għal servizzi ta' kura. Jirrimarka f'dan ir-rigward il-kontribut għall-konformità ma' dan il-prinċipju li jistgħu joffru l-miżuri ta' appoġġ pubbliku għar-reklutaġġ ta' persuni li jindukraw permezz ta' sussidju jew forom oħra ta' finanzjament, li jikkontribwixxi wkoll għar-regolarizzazzjoni u t-titjib tal-kundizzjonijiet tal-ħaddiema fil-qasam tal-kura;

35. jirrakkomanda li l-Istati Membri tal-UE joħolqu l-kundizzjonijiet qafas essenzjali għas-sigurtà soċjali fir-rigward tal-persuni li jindukraw. Dan jikkonċerna wkoll l-iżgurar tal-għajxien kif ukoll l-assigurazzjoni tas-saħħa, l-inċidenti u l-pensjoni għal dan il-grupp ta' nies. Il-qraba li joffru servizzi ta' kura m'għandhomx jiġu mġiegħla jitilqu mill-impjieg tagħhom, u l-benefiċċji pubbliċi ma jistgħux jintrabtu ma' status ta' qgħad. Id-deċiżjoni biex tingħata kura lil persuna qariba dejjem hija diffiċli, u m'għandhomx jiġu imposti sagrifiċċji bla bżonn;

36. jenfasizza l-importanza ta' appoġġ professjonali fil-qasam tal-kura informali, li tingħata prinċipalment mill-membri tal-familja, sabiex il-persuni li jindukraw jingħataw il-ħiliet meħtieġa u fl-istess ħin tiġi żgurata l-kwalità adatta tal-miżuri tal-kura. Barra minn hekk, jeħtieġ li jinħolqu faċilitajiet ta' mistrieħ (eż. postijiet ta' kura fuq terminu qasir), sabiex jekk ikun meħtieġ jittaffa l-piż b'mod temporanju għall-persuni li jindukraw;

37. jistieden lill-Istati Membri tal-UE u lill-atturi rilevanti fil-livell lokali u reġjonali biex iwettqu stħarriġ regolari tal-gruppi tal-popolazzjoni milquta sabiex l-opinjoni li tirriżulta u t-trasformazzjoni tagħha jintużaw bħala bażi għall-iżvilupp strateġiku ta' offerti ta' servizzi;

Rakkomandazzjonijiet indirizzati lill-Kummissjoni Ewropea

38. jistieden lill-Kummissjoni Ewropea taġġorna l-qafas Ewropew eżistenti tal-2012 għall-kwalità għas-servizzi ta' kura fit-tul, sabiex jinżamm il-pass mal-aħħar żviluppi fil-provvediment tal-kura fit-tul u mar-rekwiżiti relatati tal-ħiliet, u bil-ħsieb li tiġi ffaċilitata l-mobilità tal-persuni li jindukraw. Għal dan il-għan, jipproponi li l-Kummissjoni Ewropea u l-Istati Membri jimplimentaw tikketta ta' kwalità Ewropea għall-“professjonisti li jindukraw lill-persuni akbar fl-età u lill-persuni dipendenti”, kemm f'ambjenti ta' kura istituzzjonalizzati kif ukoll f'dawk mhux istituzzjonalizzati, sabiex jiġu ggarantiti l-prinċipji ta' kompetenza u kwalifika min-naħa ta' dawk li jindukraw u li jipprovdu tali servizzi. Jeħtieġ li jiġu stabbiliti standards komuni ta' referenza fil-kuntest Ewropew attwali permezz ta' ċertifikat ta' kwalità standardizzat u adattat għall-ħtiġijiet ta' kull Stat Membru. Il-Kumitat jenfasizza li d-drittijiet ta' dawk li jingħataw servizzi ta' kura u indukrar, kif ukoll il-benessri fiżiku u mentali tagħhom iridu jibqgħu l-ogħla prijorità, inkluż il-prevenzjoni u t-taffija tas-solitudni;

39. jissuġġerixxi li l-Kummissjoni Ewropea u l-Istati Membri tal-UE jikkunsidraw strateġija għall-UE kollha u definizzjoni okkupazzjonali komuni tal-ħaddiema fil-qasam tal-kura (inklużi dawk li jindukraw “live-in”, li s-servizz tagħhom għandu jitqies bħala parti mill-forniment tal-kura fit-tul), bl-involviment tal-bliet u r-reġjuni u tal-imsieħba soċjali. Din l-istrateġija għandha tissensibilizza, anke permezz tal-promozzjoni fil-midja, sabiex tikkontribwixxi għal bidla dejjiema fl-immaġni tal-professjonijiet tas-saħħa u tal-kura;

40. jissuġġerixxi wkoll li l-Kummissjoni Ewropea tikkunsidra proposti għar-rikonoxximent u l-appoġġ effettiv għall-qraba li jaġixxu bħala persuni li joffru servizzi ta' kura u indukrar;

41. jistieden lill-Kummissjoni Ewropea tfassal proposta għall-istabbiliment ta' sistema ta' reġistrazzjoni effiċjenti għall-ġbir komprensiv u l-analiżi tad-data, li tkopri wkoll l-kura “live-in”, li fil-biċċa l-kbira mhijiex dokumentata, bil-għan li tipprovdi lill-Istati Membri u r-reġjuni b'bażi soda għal koordinazzjoni nazzjonali futura;

42. iħeġġeġ lill-Kummissjoni Ewropea tistabbilixxi pjattaforma għall-iskambju professjonali reċiproku u l-opportunità li jiġu ppreżentati eżempji tal-aħjar prattika mill-oqsma tal-kura u l-indukrar, kif ukoll ta' programmi komuni, bħal pjani ta' kura soċjali jew strateġiji ta' appoġġ għall-qraba li jindukraw;

43. jilqa' l-għażliet ta' finanzjament u appoġġ permezz tal-fondi strutturali attwali u futuri tal-UE (FSE 2014-2020 b'REACT-EU u FSE+ 2021-2027) kif ukoll is-sinerġiji u l-komplementarjetajiet li joħloq il-programm EU4Health 2021-2027, u jenfasizza l-prijorità li għandha tingħata lill-miżuri ffinanzjati b'dan il-mod;

44. huwa favur il-prijoritizzazzjoni baġitarja u l-għoti mmirat ta' fondi baġitarji biex jiġi miġġieled in-nuqqas ta' ħaddiema kkwalifikati fis-settur tas-saħħa u l-kura, b'mod partikolari fir-rigward tal-aġenda tal-politika tas-suq tax-xogħol tal-Kummissjoni Ewropea fis-Semestru Ewropew. Il-Kummissjoni Ewropea għandha tissorvelja l-implimentazzjoni u l-effettività tar-rakkomandazzjonijiet tagħha.

Brussell, l-1 ta' Lulju 2021. Apostolos TZITZIKOSTAS Il-President tal-Kumitat Ewropew tar-Reġjuni

(1) Fl-2020, 20,6 % tal-popolazzjoni tal-UE kellha 65 sena jew aktar, 3,0 punti perċentwali aktar mis-sehem korrispondenti minn għaxar snin qabel.

(2) COM(2021) 50 final.

(3) Opinjoni tal-KtR dwar L-implimentazzjoni u l-perspettivi futuri għall-kura tas-saħħa transkonfinali, (COR-2019-04597).

(4) COM(2021) 50 final.

(5) COM(2021) 102 final.

(6) Opinjoni tal-KtR dwar Unjoni ta' Ugwaljanza: Strateġija dwar l-Ugwaljanza Bejn il-Ġeneri għall-2020-2025 (COR-2020-02016).

(7) COM(2020) 241 final — Rapport tal-Kummissjoni dwar l-impatt tat-tibdil demografiku.

(8) COM(2021) 50 final.

(9) OECD (2020), Who Cares? Attracting and Retaining Care Workers for the Elderly,

https://www.oecd.org/els/health-systems/who-cares-attracting-and-retaining-elderly-care-workers-92c0ef68-en.htm.

(10) JRC121698 — JRC (2021), Health and long-term care workforce: demographic challenges and the potential contribution of migration and digital technology.

(11) COM(2021) 50 final.

(12) Skont il-Kummissjoni Ewropea, l-ekonomija tal-anzjani tista' tiġi definita bħala l-opportunitajiet ekonomiċi li jirriżultaw min-nefqa pubblika u tal-konsumatur b'rabta mat-tixjiħ tal-popolazzjoni u l-ħtiġijiet speċifiċi tal-popolazzjoni ta' dawk 'il fuq minn 50 sena.

(13) JRC121698.

(14) EIGE (2021), Gender inequalities in care and consequences for the labour market,

https://eige.europa.eu/publications/gender-inequalities-care-and-consequences-labour-market.

(15) JRC121698.

(16) Opinjoni tal-KtR dwar Pagi minimi adegwati fl-Unjoni Ewropea (COR-2020-05859).

(17) Opinjoni fuq inizjattiva proprja tal-Kumitat Ekonomiku u Soċjali Ewropew dwar Id-drittijiet tal-ħaddiema tal-kura tas-saħħa li jgħixu fl-unità domestika fejn jaħdmu (SOC/535 — EESC-2016-00941).